Akademický senát

24.06.2019

**Ďalšie podmienky prijímania na štúdium**

**bakalárskych študijných programov priestorové plánovanie v ŠO 5.1.2. priestorové plánovanie v akademickom roku 2020/2021 na Slovenskej technickej univerzite v Bratislave, Ústave manažmentu**

Predkladá: **prof. Ing. Miroslav Fikar, DrSc.**

rektor

Vypracovala: **doc. Ing. Daniela Špirková, PhD.**

zástupca riaditeľa pre vzdelávanie ÚM STU

Zdôvodnenie: viď priložená dôvodová správa

Návrh uznesenia: Akademický senát STU schvaľuje materiál: „Ďalšie podmienky prijímania na štúdium bakalárskych študijných programov priestorové plánovanie v ŠO 5.1.2. priestorové plánovanie v akademickom roku 2020/2021 na Slovenskej technickej univerzite v Bratislave, Ústave manažmentu“.

1. bez pripomienok
2. s pripomienkami

**Dôvodová správa**

**Ďalšie podmienky prijímania**

**na štúdium bakalárskych študijných programov priestorové plánovanie**

**v ŠO 5.1.2. priestorové plánovanie**

**v akademickom roku 2020/2021**

**na Slovenskej technickej univerzite v Bratislave, Ústave manažmentu**

 Materiál je predkladaný z nasledujúcich dôvodov.

 V zmysle § 9 ods. 1 písm. m) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) v spojení s čl. 4 bod 2 vnútorného predpisu STU č. 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v znení dodatku č. 1 (ďalej len „pravidlá a podmienky prijímania na STU“ alebo „STU“) je potrebné, aby Akademický senát STU schválil Ďalšie podmienky prijímania na štúdium bakalárskych študijných programov priestorové plánovanie v ŠO 5.1.2. priestorové plánovanie v akademickom roku 2020/2021, ktoré sa budú uskutočňovať na Ústave manažmentu STU.

STU je povinná podľa § 57 ods. 5 zákona podmienky prijatia schválené Akademickým senátom STU spolu s ďalšími informáciami o prijímacom konaní zverejniť včas, najneskôr do 20. septembra v akademickom roku, ktorý predchádza akademickému roku, v ktorom sa má štúdium začať. Ak je súčasťou overenia splnenia podmienok prijatia prijímacia skúška, STU zverejní v rámci podmienok prijatia aj spôsob overovania ich splnenia, formu a rámcový obsah skúšky a spôsob vyhodnocovania jej výsledkov.

prof. Ing. Miroslav Fikar, DrSc.

rektor

 **Ďalšie podmienky prijímania**

**na štúdium bakalárskych študijných programov priestorové plánovanie**

**v ŠO 5.1.2 priestorové plánovanie**

**v akademickom roku 2020/2021**

**na Slovenskej technickej univerzite v Bratislave, Ústave manažmentu**

**Študijný odbor 5.1.2. priestorové plánovanie**

**Študijný program priestorové plánovanie**

**Forma štúdia**

denná

**Stupeň štúdia**

prvý

**Štandardná dĺžka štúdia**

3 roky

**Udelený akademický titul po absolvovaní študijného programu**

Bc.

**Jazyk, v ktorom sa má študijný program uskutočňovať**

|  |  |  |  |
| --- | --- | --- | --- |
| **ID** | **Názov ŠP** | **Názov ŠO** | **Jazyk****uskutočňovania** |
| 104574 | priestorové plánovanie | 5.1.2. priestorové plánovanie | anglický jazyk |
| 11021 | priestorové plánovanie | 5.1.2. priestorové plánovanie | slovenský jazyk |

 V súlade s § 57 Zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“), ako aj s čl. 21 Štatútu STU a čl. 4 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v znení dodatku č. 1 (ďalej len „pravidlá a podmienky prijímania na STU“) sa určujú ďalšie podmienky prijímania na bakalárske študijné programy (ďalej len ŠP) priestorové plánovanie, realizované na Ústave manažmentu Slovenskej technickej univerzity v Bratislave (ďalej len „ÚM STU“ alebo „STU“) v akademickom roku 2020/2021:

1. Počet uchádzačov, ktorý plánuje ÚM STU prijať na štúdium
2. Povinné doklady k prihláške na štúdium a spôsob doručenia prihlášky
3. Forma a rámcový obsah prijímacej skúšky
4. Spôsob overovania splnenia podmienok prijatia na štúdium a vyhodnocovania výsledkov prijímacej skúšky
5. **Počet uchádzačov, ktorý plánuje ÚM STU prijať na štúdium**

V akademickom roku 2020/2021 plánuje ÚM STU prijať uchádzačov o štúdium v ŠP priestorové plánovanie po splnení podmienok prijatia:

|  |  |  |  |  |
| --- | --- | --- | --- | --- |
| **ID** | **Názov ŠP** | **Názov ŠO** | **Jazyk****uskutočňovania** | **Predpokladaný počet uchádzačov** |
| 104574 | priestorové plánovanie | 5.1.2. priestorové plánovanie | anglický jazyk | 15 |
| 11021 | priestorové plánovanie | 5.1.2. priestorové plánovanie | slovenský jazyk | 40 |

**Základnou podmienkou prijatia** na štúdium ŠP prvého stupňa je získanie úplného stredného vzdelania alebo úplného stredného odborného vzdelania.

**Ďalšími podmienkami prijatia** na štúdium ŠP priestorové plánovanie sú:

* uchádzači s celkovým študijným priemerom zo strednej školy do 2,8 vrátane (bez započítania maturitného ročníka) sa prijímajú bez prijímacej skúšky,
* uchádzači, ktorí absolvovali štúdium v SR s celkovým študijným priemerom zo strednej školy nad 2,8 (bez započítania maturitného ročníka) a uchádzači, ktorí absolvovali stredné vzdelanie v zahraničí, musia úspešne absolvovať prijímaciu skúšku

a zaplatenie poplatku za materiálne zabezpečenie prijímacieho konania.

1. **Povinné doklady k prihláške na štúdium a spôsob doručenia prihlášky**

2.1. Prihlášky na štúdium sa doručujú **v lehote určenej na podávanie prihlášok v zmysle schváleného harmonogramu prijímacieho konania.**

* 1. Prihlášku je potrebné doručiť **v elektronickej forme bez zaručeného elektronického podpisu použitím akademického informačného systému STU** (ďalej len „AIS“).

Uchádzač o štúdium **môže doručiť aj písomnú prihlášku vyplnenú mimo AIS na tlačive predpísanom MŠVVaŠ SR** na adresu: Slovenská technická univerzita, Ústav manažmentu, študijné oddelenie, Vazovova 5, 812 43 Bratislava.

Odoslanie prihlášky (elektronicky alebo poštou) spolu s požadovanými prílohami uvedenými v bode 2.3. je nevyhnutnou podmienkou pre úspešné podanie prihlášky na štúdium na STU.

2.3. Povinné doklady k prihláške na štúdium

1. Štruktúrovaný životopis podpísaný uchádzačom
2. Doklad o zaplatení poplatku za materiálne zabezpečenie prijímacieho konania (ústrižok poštovej poukážky, potvrdenie o prevode v banke, resp. výpis z účtu, z ktorého musí byť jasné priezvisko a meno uchádzača, za ktorého bol poplatok uhradený).
3. **Uchádzači, ktorí maturujú v r. 2020**, vypisujú do prihlášky známky a priemery len z výročných vysvedčení za 1. až 3. ročník (4-ročné štúdium), za 1. až 4. ročník (5-ročné štúdium), ktoré sú potvrdené pečiatkou a podpisom zástupcu riaditeľstva strednej školy. Overenú kópiu vysvedčenia z posledného ročníka a maturitného vysvedčenia je potrebné dodať bezprostredne po vykonaní maturitnej skúšky.
4. **Uchádzači, ktorí maturovali skôr ako v roku 2020**, priložia overené kópie všetkých stredoškolských výročných vysvedčení a maturitného vysvedčenia.
5. **Uchádzači, ktorí maturovali v zahraničí**, priložia overený doklad o ukončenom úplnom strednom vzdelaní spolu s rozhodnutím o uznaní dokladu o vzdelaní vydaným okresným úradom v sídle kraja v zmysle § 36 alebo 39 zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov**.**
6. **Uchádzači so špecifickými potrebami** predkladajú spolu s prihláškou žiadosť na účely vyhodnotenia ich špecifických potrieb a určenia rozsahu podporných služieb pre prijímacie konanie v zmysle Smernice rektora číslo 5/2013-SR, ktorá je uvedená na <http://www.stuba.sk/sk/studentov/studenti-a-uchadzaci-so-specifickymi-potrebami.html?page_id=6717> z dôvodov vytvorenia primeraných podmienok pre absolvovanie prijímacej skúšky zo strany STU. Uchádzačom so špecifickými potrebami sa na ich žiadosť na základe vyhodnotenia ich špecifických potrieb určí forma prijímacej skúšky a spôsob jej vykonania s prihliadnutím na ich špecifické potreby.

V prípade doručenia prihlášky v elektronickej forme, uchádzač doručí aj povinné doklady k prihláške elektronicky (zoskenované) a vložené ako príloha vo formáte pdf s výnimkou dokladu o splnení základnej podmienky prijatia na štúdium študijného programu, ktorým je maturitné vysvedčenie alebo doklad o uznaní úplného stredného vzdelania podľa písm. e) tohto bodu.

V prípade, že prihláška nebude obsahovať všetky údaje alebo nebudú k prihláške priložené všetky povinné doklady uvedené v tomto bode, ÚM STU je oprávnený vyzvať uchádzača na odstránenie nedostatkov prihlášky a doplnenie chýbajúcich dokladov v určenom termíne. Ak uchádzač túto povinnosť v  stanovenom termíne nesplní, bude mu doručené rozhodnutie o neprijatí na štúdium ŠP pre nesplnenie podmienok prijatia na štúdium.

1. **Forma a rámcový obsah prijímacej skúšky**

Uchádzači budú pozvaní na prijímaciu skúšku najneskôr dva týždne pred jej konaním.

Prijímacia skúška sa uskutočňuje písomnou formou a je anonymná a testová. Cieľom prijímacej skúšky formou testov je overiť schopnosti a predpoklady uchádzačov  o štúdium. Skúška obsahuje testy z priestorovej predstavivosti a špeciálne testy zamerané na kreativitu, priestorové vnímanie, logické myslenie a prehľad uchádzačov v prírodných a spoločenských vedách v rozsahu stredoškolského učiva.

Cieľom prijímacej skúšky je overiť predpoklady uchádzačov pre štúdium priestorového plánovania. Keďže ide o interdisciplinárny odbor integrujúci technické, prírodovedné, ekonomické aj spoločenské vedy, prijímacia skúška obsahuje úlohy predovšetkým preverujúce schopnosti uchádzačov kreatívne myslieť (test kreativity), synteticky myslieť a logicky integrovať informácie a poznatky (test logického myslenia). Ide o úlohy, ktoré budujú na elementárnych poznatkoch zo strednej školy, avšak nie sú zamerané na ich preverovanie, ale na preverenie schopností narábať s nimi. Keďže ide o priestorové plánovanie, súčasťou prijímacej skúšky je preverenie schopnosti uchádzačov aktívne pracovať v abstraktnom 3 dimenzionálnom priestore (test priestorového vnímania). Testom všeobecného prehľadu prírodných a spoločenských vied preukazujú uchádzači na otázkach z problematiky relevantnej pre odbor priestorové plánovanie obsiahnutej v stredoškolskom učive (náuka o spoločnosti, geografia) svoj záujem o tento špecifický odbor.

1. **Spôsob overovania splnenia podmienok prijatia na štúdium a vyhodnocovania** **výsledkov prijímacej skúšky**

V jednotlivých častiach prijímacej skúšky môžu uchádzači získať nasledovné bodové ohodnotenie:

- test kreativity  a priestorového vnímania **max.60 bodov**
- test  logického myslenia a všeobecného prehľadu prírodných

a  spoločenských vied **max.40 bodov**

čiže **celkovo 100 bodov**, pričom úspešné absolvovanie prijímacej skúšky je podmienené získaním **min. 50 bodov**.

Vyhodnocovanie výsledkov prijímacieho konania posudzuje prijímacia komisia, ktorú vymenuje rektor STU. Prijímacia komisia predloží rektorovi STU návrh na prijatie úspešných uchádzačov o štúdium.

Vyhodnotenie výsledkov prijímacej skúšky prebieha formou anonymného bodového vyhodnotenia jednotlivých úloh. Výsledky prijímacej skúšky sú určené v závislosti od počtu získaných bodov. Zoznam prijatých uchádzačov (prijatí uchádzači bez prijímacej skúšky a prijatí uchádzači na základe absolvovania prijímacej skúšky podľa poradia sumárneho bodového hodnotenia obsahujúceho body za prijímaciu skúšku), bude zverejnený na webovej stránke ÚM STU v súlade s Nariadením EÚ č. 2016/679 o GDPR a zákonom č. 18/2018 Z. z. o ochrane osobných údajov a o zmene a doplnení niektorých zákonov v platnom znení.

Poradie prijímaných uchádzačov na študijný program sa zostavuje nasledovne:

1. uchádzači prijatí bez prijímacej skúšky, zoradení podľa študijného priemeru
z prvých troch (4-ročné štúdium ) a štyroch ročníkov (5-ročné štúdium) strednej školy,
2. uchádzači prijatí na základe úspešného absolvovania prijímacej skúšky.

Uchádzači, ktorí nepreukážu splnenie základnej podmienky prijatia na štúdium v čase overovania splnenia podmienok prijatia, môžu byť na štúdium prijatí podmienečne s tým, že sú povinní preukázať splnenie základnej podmienky prijatia na štúdium najneskôr v deň určený na zápis na štúdium.

Rozhodnutia o výsledku prijímacieho konania sa uchádzačom doručia v písomnej forme zásielkou do vlastných rúk do 30 dní od termínu overenia splnenia podmienok prijatia na štúdium, t. j. odo dňa zasadnutia prijímacej komisie.

Uchádzačom, ktorých miesto pobytu nie je známe, sa doručuje vyvesením na úradnej výveske ÚM STU počas 15 dní. Posledný deň tejto lehoty sa považuje za deň doručenia.

Uchádzači môžu podať žiadosť o preskúmanie rozhodnutia o výsledku prijímacieho konania do ôsmich dní odo dňa jeho doručenia. Žiadosť sa podáva na adresu: Slovenská technická univerzita, Ústav manažmentu, študijné oddelenie, Vazovova 5, 812 43 Bratislava.

Rektor STU môže vyhlásiť 2. kolo prijímacieho konania v prípade, že nebude naplnený počet prijatých uchádzačov na študijné programy priestorové plánovanie v zmysle bodu 1 týchto podmienok. Termíny na podanie prihlášky, konania prijímacej skúšky a zasadnutia prijímacej komisie budú zverejnené na webovej stránke Slovenskej technickej univerzity, ÚM STU v zmysle schváleného harmonogramu prijímacieho konania.

1. Na ustanovenia, uvedené v týchto ďalších podmienkach prijímania, ktoré upravujú spôsob doručovania, sa vzťahujú ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-governmente) v znení neskorších predpisov.
2. Ďalšie podmienky prijímania na bakalárske študijné programy priestorové plánovanie v študijnom odbore 5.1.2. priestorové plánovanie na Slovenskej technickej univerzite v Bratislave, Ústave manažmentu, v akademickom roku 2020/2021 nadobúdajú platnosť dňom schválenia v Akademickom senáte STU a účinnosť dňom 20. september 2019.

V Bratislave, dňa 24. júna 2019

prof. Ing. Marián Peciar, PhD. prof. Ing. Miroslav Fikar, DrSc.

predseda Akademického senátu STU rektor STU